b'\n_START_ARTICLE_\nImpt\xc5\xb3 pilkapynas\n_START_PARAGRAPH_\nImpt\xc5\xb3 pilkapynas ir kapinynas \xe2\x80\x93 pr\xc5\xabs\xc5\xb3 pilkapynas ir kapinynas prie Impt\xc5\xb3 kaimo, V\xc4\x97luvos apskritis, dab. rus. Karjernoje, Gvardeisko rajonas, Kaliningrado sritis.\n_START_SECTION_\nTyrimai\n_START_PARAGRAPH_\nVietov\xc4\x97 1385 minima Impten vardu. Impt\xc5\xb3 pilkapynas kartais dar vadinamas Adlig Damerau ir Romau pavadinimais. Pilkapynas yra \xc4\xaf pietus nuo kaimo, Priegliaus kairiojo intako Bebro de\xc5\xa1iniajame krante. Pilkapiuose sudeginti mirusieji laidoti sampiluose \xc4\xafrengtose 1 x 3 m dyd\xc5\xbeio akmenin\xc4\x97se d\xc4\x97\xc5\xbe\xc4\x97se, urnose. Kapai datuojami bronzos ir ankstyvuoju gele\xc5\xbeies am\xc5\xbeiumi._NEWLINE_Kapinynas yra tarp Impt\xc5\xb3 ir Damerau dvaro besit\xc4\x99sian\xc4\x8dios auk\xc5\xa1tumos pietiniame pakra\xc5\xa1tyje. J\xc4\xaf 1881-1884 m. kasin\xc4\x97jo \xc5\xa1io dvaro savininkas Lorekas (i\xc5\xa1tyr\xc4\x97 25 kapus), \xc5\xa0erbringas (i\xc5\xa1tyr\xc4\x97 l kap\xc4\x85) ir J. Heidekas (i\xc5\xa1tyr\xc4\x97 7 kapus). I a. \xe2\x80\x93 IV a. kapai buvo apd\xc4\x97ti 1\xe2\x80\x934 m skersmens apskritais ar ovalo formos akmen\xc5\xb3 grindin\xc4\x97liais, \xc5\xbeemiau j\xc5\xb3 rasti sudeginti mirusieji, laidoti urnose arba be j\xc5\xb3, da\xc5\xbeniausiai su \xc4\xafkap\xc4\x97mis, dauguma j\xc5\xb3 apdegusios. Rasta akini\xc5\xb3, profiliuot\xc5\xb3 ir lenkta kojele segi\xc5\xb3, smeigtuk\xc5\xb3, dir\xc5\xbeo sag\xc4\x8di\xc5\xb3, apyranki\xc5\xb3, \xc5\xbeied\xc5\xb3, stiklo, gintaro ir \xc5\xbealvario karoli\xc5\xb3, peili\xc5\xb3. Kapinyne rasta ir XVI a. nedegint\xc5\xb3 mirusi\xc5\xb3j\xc5\xb3 kap\xc5\xb3.'